b'\n_START_ARTICLE_\nIndinis kiaurasnapis gandras\n_START_SECTION_\nPaplitimas ir biotopas\n_START_PARAGRAPH_\nPaplit\xc4\x99 Indijoje, \xc5\xa0ri Lankoje bei kai kuriose Indokinijos pusiasalio dalyse. Biotopas\xc2\xa0\xe2\x80\x93 pelkynai, u\xc5\xbeliejamos pievos, limanai, s\xc5\xabr\xc5\xabs e\xc5\xbeerai, ry\xc5\xbei\xc5\xb3 laukai.\n_START_SECTION_\nI\xc5\xa1vaizda\n_START_PARAGRAPH_\n\xc5\xa0iek tiek ma\xc5\xbeesni u\xc5\xbe balt\xc4\x85j\xc4\xaf gandr\xc4\x85. K\xc5\xabno ilgis 81\xc2\xa0cm, atstumas tarp i\xc5\xa1tiest\xc5\xb3 sparnugali\xc5\xb3\xc2\xa0\xe2\x80\x93 147\xe2\x80\x93149\xc2\xa0cm. K\xc5\xabnas pilk\xc5\xa1vai baltas, tik sparnai ir dvi\xc5\xa1ak\xc4\x97 uodega yra juodos spalvos. Rainel\xc4\x97 tamsiai ruda. Snapas platus, geltonai pilkos spalvos. Posnapis i\xc5\xa1link\xc4\x99s, su antsnapiu susiglaud\xc5\xbeia tik snapo gale. Kojos raudonos. Jaunikliai rudo atspalvio. Snapas pilkas, posnapis n\xc4\x97ra i\xc5\xa1link\xc4\x99s.\n_START_SECTION_\nBiologija\n_START_PARAGRAPH_\nDieniniai pauk\xc5\xa1\xc4\x8diai. Migrantai. Sklando pasinaudodami kylan\xc4\x8dio \xc5\xa1ilto oro srov\xc4\x97mis. Bendruomeniniai, peri didel\xc4\x97se kolonijose, kartu su kitais vandens pauk\xc5\xa1\xc4\x8diais. Balso stygos n\xc4\x97ra gerai i\xc5\xa1vystytos. Veisimosi metu kalena snapu. Skrisdami b\xc5\xabriais yra labai triuk\xc5\xa1mingi. Skleid\xc5\xbeiamas garsas primena an\xc4\x8di\xc5\xb3 gagenim\xc4\x85._NEWLINE_Minta moliuskais, v\xc4\x97\xc5\xbeagyviais, kirm\xc4\x97l\xc4\x97mis, varliagyviais, ropliais, vabzd\xc5\xbeiais ir \xc5\xbeuvimi. Maisto ie\xc5\xa1ko braidydami vandenyje, pavieniai. Grob\xc4\xaf suryja vis\xc4\x85 i\xc5\xa1 karto, arba, pasinaudodami a\xc5\xa1triu posnapiu, sutrai\xc5\xa1ko._NEWLINE_Monogamai, bet yra pastebimi ir poligamijos atvejai. Veisiasi bir\xc5\xbeelio\xc2\xa0\xe2\x80\x93 gruod\xc5\xbeio m\xc4\x97nesiais, pu\xc4\x8diant musoniniams v\xc4\x97jams. Lizdus krauna kolonijose kartu su kitais vandens pauk\xc5\xa1\xc4\x8diais. Lizdas apie 100\xc2\xa0cm skersmens. Lizdas kraunamas i\xc5\xa1 lap\xc5\xb3, \xc5\xbeoli\xc5\xb3, \xc5\xa1ak\xc5\xb3. Krauna abu t\xc4\x97vai. D\xc4\x97tyje 2\xc2\xa0\xe2\x80\x93 5 balti kiau\xc5\xa1iniai. Inkubacija 27\xc2\xa0\xe2\x80\x93 30 dien\xc5\xb3. Jaunikliai lizde maitinami 35\xc2\xa0\xe2\x80\x93 36 dienas._NEWLINE_Jauniklius med\xc5\xbeioja varnos, indiniai d\xc4\x97m\xc4\x97tieji ereliai, varanai._NEWLINE_Kartos trukm\xc4\x97 18 met\xc5\xb3.'